**Elevark til forberedelse af mundtlig årsprøve i DHO**

Inden du skal til mundtlig årsprøve i din dansk-historieopgave, er det vigtigt, at du læser dette dokument, så du ved, hvad du skal forberede dig på. Inden du kommer til prøven, har vi læst din opgave igennem . Vi har kigget på, om det formelle er i orden dvs. fodnoter, litteraturliste m.v. og vi har forberedt nogle spørgsmål, vi gerne vil stille til det, du har skrevet i din opgave.

Den mundtlige årsprøve falder i to dele:

1. Du indleder de første 5 minutter med et kort oplæg på baggrund af et *talepapir* eller en klar *disposition,* som du har udarbejdet til årsprøven. Dit talepapir skal komme ind på konklusionerne på de enkelte dele af din opgaveformulering. Du har kort tid, så det er vigtigt, at du ikke gentager hele din opgave – vi har jo læst den.
2. Herefter foregår resten af årsprøven som en samtale om forskellige dele af din opgave. Vi kan f.eks. finde på at spørge:
* Vil du uddybe din fortolkning af teksten?
* Hvorfor har du valgt netop de to kilder til din analyse?
* Hvordan din proces har været – hvordan du har grebet opgaven an, og hvor det evt. var svært.

Gode råd inden prøven:

* Lav et talepapir, hvor du har forberedt dit indledende oplæg, men lad være med at læse det op. Lær at formulere dine pointer frit på baggrund af nogle stikord eller en disposition.
* Udfyld feedback-arket ”Elevens egne overvejelser ” i det omfang, du kan.
* Print talepapiret og feedback-arket ud. Sid ikke med din computer foran dig .
* HUSK at have din opgave med . Vi vil helt sikkert spørge til konkrete steder i den.
* Det er en årsprøve – og en fortræning til mange senere eksaminer, så gør dig umage.

Du får en samlet vurdering af din opgave og af den mundtlige prøve (bestået/ikke bestået). Vi vurderer det på baggrund af følgende:

* **Genrebevidsthed**: Kan du skrive en større opgave og formidle den mundtligt?
* **Skriftlig fremstilling**: Kan du skrive klart, korrekt og forståeligt?
* **Disposition:** Kan du bygge en opgave op, så læseren kan finde rundt i den?
* **Argumentation**: Kan du argumentere for din analyse, diskussion m.v.?
* **Anvendelse af citater, figurer, illustrationer, henvisninger, noteapparat, litteraturliste m**.**v.**: Lever du op til de formelle krav?
* **Relevante faglige mål i de to fag: K**an du fx analysere og fortolke i dansk og foretage en kildekritisk analyse i historie?